Björgunarsveitin Kjölur á 70 ára afmæli í dag , 29. desember 2019 . Sá dagur árið 1949 markar upphaf sögu slysavarna og björgunarstarfa á Kjalarnesi . Stofnfundur slysavarnadeildar á Kjalarnesinu var haldinn að Klébergi og mættu um 60 manns á fundinn . Slysavarnadeildin beitti sér strax fyrir því að stofnuð yrði björgunarsveit innan deildarinnar og að fluglínutæki fengist í hreppinn . Mikill kraftur var í starfinu frá upphafi og nánast allir íbúar Kjalarnesshrepps félagsmenn . Haldið var námskeið í fyrstu hjálp , farið í leitir og þrýst á úrbætur í brunavörnum og endurbótum í símamálum . Í janúar 1952 var fyrsta stóra verkefni slysavarnadeildarinnar þegar farþega - og flutningaskipið Laxfoss strandaði úti fyrir Nesvík . Giftusamlega tókst til við björgun áhafnar og farþega en skipið sökk seinna , þegar reynt var að draga það af strandstað . Starfið lá í dvala á árunum 1960 - 70 en í kringum 1975 efldist björgunarsveitin með fjölgun íbúa í Grundarhverfi og varð slysavarnadeildinni yfirsterkari . Björgunarsveitin var nefnd Kjölur og fékk seinna inni í áhaldahúsi hreppsins , þegar það var byggt 1986 . Húsnæðið var nefnt Þórnýjarbúð í höfuðið á Þórnýju , dóttur Ingólfs Arnarsonar en hún var kona Helga Bjólu sem nam Kjalarnes . Starfsemi sveitarinnar varð fyrir miklu áfalli nokkrum árum seinna þegar húsið ásamt bíl , bát og öllum búnaði brann til kaldra kola . Með mikilli vinnu og aðstoð frá öðrum björgunarsveitum og nágrönnum tókst að gera sveitina útkallshæfa aftur . Á næstu árum eftir brunann var talsverður kraftur í starfseminni , um 25 manns á útkallslista og auk þess stofnuð fjölmenn unglingadeild . Hægt var að veita aðstoð í útköllum víða um land fyrir utan verkefni innan hreppsins . Útköll voru aðallega vegna trilla sem lentu í vandræðum við Kjalarnes og aðstoð við rjúpnaskyttur , göngu - og skíðamenn , sem villtust af leið eða slösuðust . Skin og skúrir hafa skipst á í starfinu en frá aldamótum hefur virkni verið stöðug og um 11 manns á útkallslista . Samstarfssamningur við Slökkvilið höfuðborgarsvæðisins var gerður 2006 og er um helmingur útkalla sveitarinnar í dag vegna slysa og bráðaveikinda á Kjalarnesi og í Kjós . Önnur útköll eru aðallega leitir á landi og sjó , bæði á höfuðborgarsvæðinu en einnig í öðrum landshlutum og útköll tengd óveðri eða ófærð . Útköllum hefur fjölgað jafnt og þétt og eru nú um 75 - 80 á ári . Tækjakostur og búnaður björgunarsveitarinnar hefur breyst mikið og þróast til hins betra á þessum árum sem liðin eru frá stofnfundi , nægir þar t.d. að nefna fjarskipti , öryggisbúnað og skjólfatnað . Hins vegar hafa hugsjón og markmið ekkert breyst nú 70 árum síðar – að koma í veg fyrir slys og bjarga mannslífum og verðmætum er enn í fullu gildi . Vefhlekkur á 60 ára afmælisrit : Kjölur 60 ára